King: - Føltes som vi spilte på bortebane
- Det føltes som vi spilte på bortebane. Jeg vet ikke om det er krise eller hva det er, når vi er på hjemmebane i Oslo og bare ser albanske flagg og hører albanere. Det er selvfølgelig litt surt, sier Joshua King til VG. Gjennom hele kampen kom det taktfaste rop fra de rødkledde Albania-tilhengerne på tribunen - som fikk se laget sitt slå Norge 1-0 på bortebane. Norges høyreback Tom Høgli følte Albania-fansen var overalt. - Jeg må bare berømme dem. De lagde veldig god stemning og hadde folk på alle seksjoner. Det er godt gjort. Vi får takke de som kommer og heier på oss, men Albania var sterke på tribunen, sier han. - Bør det tas grep for å få flere norske supportere på kamp? - Vi vil ha fulle hus. Det hjelper oss veldig. For NFF er vel det økonomiske viktig. Vi skulle heller ønske at det kom flere folk enn at vi tjente noen ekstra titusener, sier Høgli.Alexander Søderlund hadde ønsket seg mer hjelp fra tribunen. - Det er litt kjipt. Jeg skulle ønske vi kunne fått mer hjelp fra publikum, men til syvende og sist er det vi på banen som skal prestere og det var ikke godt nok, dessverre, sier han. Norge gikk på et overraskende nederlag. Derfor vil ikke King ta for store ord i sin munn. - Jeg tror nok en del så på TV og støtta oss, og det er litt feil av meg si at de burde kommet og støttet oss. Det blir litt feil av meg stå her og si at de burde kommet da vi tapte. Jeg hadde nok vært litt mer offensiv om jeg hadde stått her med tre poeng. Vi får håpe på varmegrader neste gang, tilføyer han. Albanerne inne på gressmatten satte pris på støtten fra tribunen. - Vi er glade for støtten, og det hjelper oss - til en viss grad. Men vi hadde 12.000 av 16.000 tilskuere på vår side da vi spilte borte mot Sveits, men tapte da, sier trener Gianni De Biasi smilende på pressekonferansen etter kampen. På spørsmål fra VG om hvordan han synes Norge, det toppseedede laget i gruppen, fremstod, svarer han høflig: - Norge hadde ikke sin beste dag i dag, men det er fortsatt et godt lag.
Norges landslagsprofiler kaller det «surt» og «kjipt» at gårsdagens nederlag kom med tilsynelatende flere Albania-tilhengere enn norske støttespillere på tribunen.